title: Abu Bakar
text: Abu Bakar (embas ring Dénpasar warsa 1944) inggih punika silih tunggil pangawi Bali sané sampun kasub ring jagat sastrané. Ida ngawitin ngranjing ring sekolah dasar sané magenah ring Kediri, Tabanan, sakéwanten muputang masekolah dasar ring Debong Tengah, Tegal, Jawa Tengah. Raris nglanturang ngranjing ka SMP ring Tegal, Jawa Tengah. SMA raris kalanturang ring Semarang, sakéwanten puput ring Kalimantan. Sasampunné muputang SMA, Ida mawali malih ka Dénpasar nglanturang ngranjing ring Perguruan Tinggi Jurusan Sosial Politik ring Universitas Mahéndradata. Sakéwanten durung prasida kapuputang, Ida nénten malih nglanturang ngranjing ring Perguruan Tinggi. Abu Bakar marabian duk warsa 1975 sareng Ramini, raris madué sentana istri kakalih, dr. Injil Abu Bakar miwah dr. Ossyris Abu Bakar. Abu Bakar kabaos pengawi sané serba bisa yadiastun makehan kakawiandané marupa carita cendet utawi cerpen. Kakawian cerpen dané kabaos tegas, fantastis, nadanyané madaging kritik.